Comair, FlySafair kanselleer alle vlugte tot in April | Netwerk24
Deur William Horne 24 Maart 2020 11:14
Comair het al sy vlugte tot 19 April gekanselleer. Foto: Felix Dlangamandla
Twee van Suid-Afrika se grootste plaaslike lugdienste, Comair en FlySafair, gaan alle vlugte opskort weens die nasionale staat van inperking wat Maandagaand aangekondig is.
Comair, wat British Airways en Kulula bedryf, sluit tussen 26 Maart en 18 April en sal geen vlugte in hierdie tyd onderneem nie. Normale geskeduleerde vlugte sal weer op 19 April hervat, sê die maatskappy in 'n verklaring.
FlySafair skort al sy vlugte op tussen 26 Maart en 20 April, het die lugdiens op sosiale media aangekondig.
"Ons word deur een van die mees verwoestende wêreldwye pandemies in die moderne tyd gekonfronteer," sê Comair Dinsdag in 'n verklaring.
Daarom het die maatskappy die ongekende stap geneem om al sy vlugte te kanselleer en sy werknemers te vra om van die huis af te werk. Alle bedrywighede word tussen 26 Maart en 18 April gestaak.
Mango het teen Dinsdagoggend nog nie die kansellasies van sy vlugte aangekondig nie. Die lugdiens sê wel hy "hersien sy beleid" in lig van die aankondiging van 'n nasionale staat van inperking en sal binnekort sy passasiers inlig wat gaan gebeur.
Die Suid-Afrikaanse Lugdiens (SAL) het ook nog geen amptelike aankondiging gedoen oor vlugte tydens die staat van inperking nie.
Suid-Afrikaners sal vir 'n tydperk van drie weke geen nienoodsaaklike reise mag onderneem nie. Vlugte gaan wel Dinsdag en Woensdag voort soos normaal. Geen Comair- of FlySafair-vlug sal egter Donderdag, die laaste dag voor die staat van inperking in werking tree, vlieg nie.
Comair het Dinsdag gevra dat enige passasier wat 'n vlug vir Dinsdag of Woensdag bespreek het en dit nie meer gaan gebruik nie, hul kaartjie moet kanselleer sodat die lugdiens moontlik 'n ander passasier kan help om te vlieg voordat die inperking begin.
Passasiers kan kaartjies gratis kanselleer of tot 'n latere datum skuif. Dit geld wel net vir kaartjies wat voor of op 23 Maart aangeskaf is vir reise tot 17 Mei 2020. Passasiers wat kaartjies heeltemal kanselleer, sal 'n krediet ontvang wat hulle binne 12 maande op 'n ander vlugkaartjie moet bestee.
Dié staat van inperking plaas "enorme druk" op Comair se volhoubaarheid as lopende saak, sê die maatskappy.
Comair het reeds Maandag met 'n art. 189-proses ingevolge die Wet op Arbeidsverhoudinge begin. Dit is nog nie duidelik hoeveel mense die maatskappy wil aflê nie.